Jorma Kakko

**Jorma Gunnar Kakko** (16. kesäkuuta 1930 Kanneljärvi – 5. tammikuuta 1963 Lahti) oli suomalainen keskimatkojen juoksija. Hänen uransa ajoittui samaan aikaan kolmen kovan Olavin eli Salosen, Salsolan ja Vuorisalon uran kanssa. Urallaan Kakko edusti Lahden Urheilijoita.

Jorma Kakko nousi suomalaisten keskimatkojen juoksijoiden kärkikastiin 1950-luvun alkupuoliskolla. Kauden 1954 Kalevan kisoissa hän saavutti SM-hopeaa 1&nbsp;500 metrillä ja nousi maaotteluedustajaksi. Lisäksi hän edusti Suomea muun muassa Bernin EM-kisojen 1&nbsp;500 metrillä sijoittuen kymmenenneksi selvittyään alkuerästään finaaliin. Suomen Urheilulehti kirjoitti syksyllä 1954 arviossaan, että ”Jorma Kakko ja Olavi Salsola olivat kesän lupaavimmat tulokkaat”. 

Seuraavana vuonna Kakko uusi SM-hopean. Suomalaiset kilpailivat ensi kerran Neuvostoliitossa, ja Jorma Kakko kuului Moskovassa kilpailleeseen joukkueeseen. Kauden aikana juostuissa SM-viesteissä Kakko oli mukana voittoisassa Suomen ennätyksen tehneessä 4 × 400 metrin sekä 4 × 800 metrin Lahden Urheilijoiden joukkueissa. Samana vuonna Kakosta tuli kolmas suomalainen 800 metrin 1.50:n alittaja Denis Johanssonin ja Olavi Salsolan jälkeen.

Seuraavalla kauden Kalevan kisoissa Kakko saavutti SM-pronssia 1&nbsp;500 metrillä ja viestissä Kakko Lahden Urheilijoiden ankkurina uusi 4 × 800 metrin mestaruuden. Olympiavuosi 1956 meni kuitenkin osaksi pilalle kilpailukaudella tapahtuneen loukkaantumisen vuoksi, ja olympiamatka Melbourneen jäi saavuttamatta. Kuitenkin hän oli mukana muun muassa marraskuun 1956 Unkari–Suomi-maaottelussa Budapestissä ja juoksi oman lajinsa lisäksi pikaviestijoukkueessa. Kaudesta 1957 tuli Kakon uran paras. Samalla hän siirtyi myös pitemmille matkoille eli 3&nbsp;000 ja 5&nbsp;000 metrille. Hän teki 1&nbsp;500 metrillä ennätyksensä 3.43,2. Hän saavutti kaudella SM-pronssia niin 800 kuin 1&nbsp;500 metrillä. Seuraavalla kaudella Kakko saavutti vihdoin Kalevan kisoissa Suomen mestaruuden, mutta matka oli 5&nbsp;000 metriä. Lisäksi tuli kolme maaotteluvoittoa Ranskaa, Ruotsia ja Englantia vastaan. Keväällä oli tullut jo kultaa maastojuoksun lyhyellä matkalla. EM-kisaedustus Tukholmassa ei sujunut kuitenkaan suunnitelmien mukaan, sillä hän jäi 5&nbsp;000 metrillä alkueriin.

Jorma Kakko päätti uransa kauden 1959 jälkeen. Hän sijoittui vielä viidenneksi Kalevan kisoissa 1&nbsp;500 metrillä tutun Olavi-kaksikon Salonen–Vuorisalo ollessa kärjessä.

Urallaan Kakko edusti Suomea 16 maaottelussa ja 2 EM-kisoissa. 

Työurallaan Jorma Kakko, Lahteen sodan jälkeen siirtynyt evakkonuorukainen, toimi hallimestarina Lahden kaupungin elintarvikelaboratoriossa. Jorma Kakon elämä päättyi 32-vuotiaana äkilliseen sairauskohtaukseen 5. tammikuuta 1963.

## Saavutuksia
, , 
* EM-kisoissa 10. 1&nbsp;500 metrillä Bernissä 1954
* SM-kultaa:
** 4×400 metrillä ja 4×800 1955,
** 4×800 1956 
** SM-maastojen lyhyt matka (5,7 km) 1958 (Lahden Urheilijat),
** 5&nbsp;000 metrillä 1958,
* SM-hopeaa 1&nbsp;500 metrillä 1954 ja 1955
* SM-pronssia 1&nbsp;500 metrillä 1956 ja 1957

## Parhaat tulokset

* 800 metriä: 1.49,4 (1955)
* 1&nbsp;000 metriä: 2.27,0 (1954)
* 1&nbsp;500 metriä: 3.43,2 (1957)
* maili: 4.03,6 (1956)
* 3&nbsp;000 metriä: 8.07,6 (1957)
* 5&nbsp;000 metriä: 14.07,6 (1958)

## Lähteet
* 
* 
* 

### Viitteet